Vyf sterf in Jhb-botsingVyf mense is in die botsing dood. (Foto: Emer-G-Med) Vyf mense is Donderdag in ŉ botsing tussen ŉ vragmotor, drie taxi’s en ŉ ligte voertuig in Johannesburg dood. Die ongeluk het omstreeks 13:30 op die hoek van die M47 en Peterweg in Poortview in Roodepoort plaasgevind. Volgens Kyle van Reenen, woordvoerder van Emer-G-Med, is nog iemand kritiek beseer terwyl agt mense ligte tot matige beserings opgedoen het. Dit is nie in dié stadium bekend wat tot die ongeluk gelei het nie. Shawn Herbst, woordvoerder van Netcare 911, sê dit was ŉ chaotiese toneel. “ŉ Uitsorteringsgebied is opgerig en paramedici het onverpoosd gewerk om die kritiek beseerde pendelaar te stabiliseer.” Die ander pasiënte is na nabygeleë hospitale vir verdere behandeling vervoer.